Predkladacia správa

Vypracovanie materiálu „Správa o činnosti Národného fondu“ vyplýva z Plánu práce vlády SR a Plánu hlavných úloh MF SR na rok 2001. Správu predkladá v zmysle uznesenia vlády SR č. 56 z 24.januára  2001, za splnomocnenca pre Národný fond, ktorým je štátny tajomník MF SR (uznesenie vlády SR 856/1998 zo dňa 2.12.1998), ministerka financií.

Národný fond bol zriadený na Ministerstve financií SR v zmysle Uznesenia vlády SR č. 856 zo dňa 2.decembra 1998 a medzinárodnej zmluvy „Memorandum o porozumení o zriadení Národného fondu“, ktorá bola podpísaná medzi Európskou komisiou a vládou SR dňa 10.decembra 1998. Štatút Národného fondu bol prerokovaný na ôsmom zasadaní Rady vlády SR pre európsku integráciu dňa 1.februára 1999.

Národný fond bol vytvorený pre spravovanie prostriedkov poskytnutých SR v rámci programov PHARE. V zmysle dokumentu Európskej komisie „Vademecum o koordinácii troch predvstupových nástrojov“ a príslušných nariadení Rady ES budú finančné prostriedky zo všetkých predvstupových fondov - PHARE, SAPARD a ISPA - poskytované z EK prostredníctvom Národného fondu.

Účelom predloženého materiálu je poskytnúť informácie o úlohách, ktoré plní Národný fond v podmienkach SR a o jeho činnosti za rok 2001. 

Predložený materiál informuje o činnosti Národného fondu v rámci v jednotlivých predvstupových fondov (PHARE, ISPA, SAPARD), o spôsobe vedenia účtovníctva, o zámeroch Národného fondu z krátkodobého a strednodobého hľadiska. Materiál obsahuje popis finančnej implementácie programu PHARE, zavedenie programu ISPA a proces pri akreditácii agentúry SAPARD. V materiáli je rozpracované zabezpečenie spolufinancovania predvstupových fondov a postup pri zavádzaní rozšíreného decentralizovaného implementačného systému (EDIS).

Materiál bol prerokovaný v poradných orgánoch v rámci vnútrorezortného a medzirezortného pripomienkového konania.